På trods at weekendens udstillere på messe i Europahallen primært havde antikke ting i standene, var dåbsattesten på mange af de besøgende fra dette århundrede. Som noget nyt havde de unge nemlig valgt at besøge messen. Det yngre publikum begynder at efterspørge de gode gamle ting. De unges efterspørgsel er i øvrigt karakteriseret af, at de stiller meget store krav til varernes kvalitet og ønsker den gode historie bundet sammen med det, de køber. Måske derfor efterspurgte de i høj grad retroting, hvis historiske baggrund de kan hente hos forældrene. 3.346 mennesker besøgte i weekenden den nordjyske messe for antikviteter og klassisk design. Besøgstallet dækker over en meget beskeden fremgang på seks mennesker i forhold til besøgstallet i 2006. Alligevel er direktør Ernst Trillingsgaard, Aalborg Kongres & Kultur Center glad for stigningen. - Et beskedent tal, men det er alligevel udtryk for, at vi har knækket kurven, der de seneste år har været for nedadgående, hvad angår besøgende, siger han.

Opsummering:
Årets antik og designmesse i Europahallen mærkede de unges interesse for at skaffe retroting til hjemmet